CELEX: 32014R1114
Language: mt
Date: 2014-10-21 00:00:00
Title: Regolament ta' Implimentazzjoni tal-Kummissjoni (UE) Nru 1114/2014 tal- 21 ta' Ottubru 2014 li jemenda r-Regolament tal-Kummissjoni (KE) Nru 2075/2005 li jistabbilixxi regoli speċifiċi dwar kontrolli uffiċjali għat- Trichinella fil-laħam  Test b'rilevanza għaż-ŻEE

22.10.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 302/46
            
         REGOLAMENT TA' IMPLIMENTAZZJONI TAL-KUMMISSJONI (UE) Nru 1114/2014
   tal-21 ta' Ottubru 2014
   li jemenda r-Regolament tal-Kummissjoni (KE) Nru 2075/2005 li jistabbilixxi regoli speċifiċi dwar kontrolli uffiċjali għat-Trichinella fil-laħam
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta' April 2004 li jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali maħsuba għall-konsum uman (1), u b'mod partikolari l-punti 8 sa 11 tal-Artikolu 18 tiegħu,
   Billi:
   
               (1)
            
            
               Ir-Regolament tal-Kummissjoni (KE) Nru 2075/2005 (2) jistabbilixxi regoli għat-teħid ta' kampjuni ta' karkassi ta' speċijiet suxxettibbli għall-infezzjoni tat-Trichinella, għad-determinazzjoni tal-istatus tal-azjendi u tal-kompartimenti u l-kundizzjonijiet għall-importazzjoni tal-laħam fl-Unjoni. Jipprevedi wkoll metodi ta' referenza u metodi ekwivalenti ta' detezzjoni tat-Trichinella f'kampjuni ta' karkassi.
            
         
               (2)
            
            
               Ir-Regolament (KE) Nru 2075/2005 jippermetti t-tqattigħ tal-karkassi tal-majjal domestiku taħt ċerti kundizzjonijiet waqt l-istennija għar-riżultati tal-eżami tat-Trichinella. Biex tiġi ffaċilitata l-operazzjoni tal-postijiet fejn isir it-tqattigħ, awtorizzazzjoni bħal din għandha wkoll titqies għal żwiemel taħt l-istess kundizzjonijiet.
            
         
               (3)
            
            
               Ir-Regolament tal-Kummissjoni (UE) Nru 216/2014 (3) emenda ċerti derogi fir-Regolament (KE) Nru 2075/2005 għall-kampjunar maħsub ta' majjal domestiku biex tinstab il-preżenza tat-Trichinella. Ir-Regolament (UE) Nru 216/2014 emenda wkoll rekwiżiti li għandhom jiġu ssodisfati mill-operaturi tan-negozju tal-ikel biex jiksbu rikonoxximent uffiċjali ta' azjendi li japplikaw kundizzjonijiet ikkontrollati ta' sistemazzjoni. Waħda minn dawn il-kundizzjonijiet hija li l-operatur jista' jintroduċi annimali ġodda fl-azjenda biss jekk ikunu ġejjin minn azjendi li jkunu wkoll uffiċjalment rikonoxxuti li qegħdin japplikaw kundizzjonijiet ikkontrollati ta' sistemazzjoni. Għandu jiġi ċċarat liema kundizzjonijiet japplikaw meta majjal domestiku, għajr dak direttament maħsub għall-qatla, jiġi suġġett għal moviment minn azjenda għal oħra permezz ta' ċentri tal-ġbir. Barra minn hekk, għandhom jiġu adattati għal dawk ir-rekwiżiti ċ-ċertifikati rilevanti għall-kummerċ u għall-importazzjoni intra-Unjoni.
            
         
               (4)
            
            
               Informazzjoni dwar ir-rikonoxximent uffiċjali li l-azjenda tal-oriġini tapplika kundizzjonijiet ikkontrollati ta' sistemazzjoni għandha tkun inkluża minn veterinarju uffiċjali fiċ-ċertifikati tas-saħħa tal-annimali stipulati fid-Direttiva tal-Kunsill 64/432/KEE (4) fir-rigward ta' kummerċ fi ħdan l-Unjoni ta' majjali u fir-Regolament tal-Kummissjoni (UE) Nru 206/2010 (5) fir-rigward ta' importazzjonijiet fl-Unjoni ta' majjali domestiċi minn pajjiżi terzi sabiex tippermetti lill-Istati Membri japplikaw ir-reġim xieraq tal-ittestjar għat-Trichinella waqt it-tbiċċir u ma tipperikolax l-istatus tal-azjenda tad-destinazzjoni tal-majjali għat-tkabbir jew għall-produzzjoni.
            
         
               (5)
            
            
               Sabiex tiġi żgurata l-applikazzjoni korretta tar-Regolament (KE) Nru 2075/2005, pajjiżi terzi li jesportaw suwini domestiċi jew il-laħam tagħhom, għandhom jiġu elenkati fl-atti rilevanti dwar il-kundizzjonijiet tal-importazzjoni jekk japplikaw id-derogi dwar teħid ta' kampjuni ta' majjal domestiku għat-Trichinella u jekk azjendi jew kompartimenti jkunu uffiċjalment rikonoxxuti li qegħdin japplikaw kundizzjonijiet ikkontrollati ta' sistemazzjoni.
            
         
               (6)
            
            
               L-attestazzjoni tas-saħħa pubblika tal-eżami tat-Trichinella għandha tkun inkluża fiċ-ċertifikati veterinarji li jakkumpanjaw il-laħam frisk skont ir-Regolament (UE) Nru 206/2010, il-preparazzjonijiet tal-laħam skont id-Deċiżjoni tal-Kummissjoni 2000/572/KE (6) u l-prodotti tal-laħam skont id- Deċiżjoni tal-Kummissjoni 2007/777/KE (7).
            
         
               (7)
            
            
               Il-Laboratorju ta' Referenza tal-UE għall-parassiti rrakkomanda li jiġi ċċarat it-test tar-Regolament (KE) Nru 2075/2005 fir-rigward tal-proċedura ta' ċerti metodi ekwivalenti għall-ittestjar tat-Trichinella. Barra minn hekk, il-laboratorju ta' referenza tal-UE vvalida metodu ġdid (PrioCHECK® Trichinella AAD KIT) għad-detezzjoni tat-Trichinella fil-laħam tal-majjal domestiku. Dak il-metodu għandu għalhekk ikun awtorizzat għall-ittestjar ta' din l-ispeċi.
            
         
               (8)
            
            
               Ir-Regolament (KE) Nru 2075/2005 għandu għalhekk jiġi emendat skont dan.
            
         
               (9)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Ir-Regolament (KE) Nru 2075/2005 huwa emendat kif ġej:
   
               (1)
            
            
               L-Artikolu 2 jinbidel b'dan li ġej:
               “Artikolu 2
               Kampjunar tal-karkassi
               1.   Il-karkassi tal-majjali domestiċi għandu jittieħed kampjun tagħhom fil-biċċeriji bħala parti mill-eżami post mortem kif ġej:
               
                           (a)
                        
                        
                           il-karkassi kollha ta' majjali femminili għat-tgħammir u ċingjali jew mill-inqas 10 % tal-karkassi tal-annimali mibgħuta għall-qatla kull sena minn kull azjenda li tkun uffiċjalment rikonoxxuta li qed tapplika kundizzjonijiet ikkontrollati ta' sistemazzjoni, għandhom jiġu eżaminati għat-Trichinella.
                        
                     
                           (b)
                        
                        
                           il-karkassi kollha minn azjendi li mhumiex uffiċjalment rikonoxxuti li qegħdin japplikaw kundizzjonijiet ikkontrollati ta' sistemazzjoni għandhom ikunu sistematikament eżaminati għat-Trichinella.
                        
                     Għandu jinġabar kampjun minn kull karkassa u l-kampjun għandu jiġi eżaminat għat-Trichinella f'laboratorju magħżul mill-awtorità kompetenti, fejn għandu jintuża wieħed mill-metodi ta' detezzjoni li ġejjin:
               
                           (a)
                        
                        
                           il-metodu ta' detezzjoni ta' referenza msemmi fil-Kapitolu I tal-Anness I; jew
                        
                     
                           (b)
                        
                        
                           metodu ekwivalenti ta' detezzjoni msemmi fil-Kapitolu II tal-Anness I.
                        
                     2.   Karkassi taż-żwiemel, taċ-ċingjal u ta' speċijiet oħrajn ta' annimali mrobbija jew selvaġġi suxxettibbli għall-infestazzjoni tat-Trichinella għandu jittieħed kampjun tagħhom b'mod sistematiku f'biċċeriji jew fi stabbilimenti li jgħaddu minnhom l-annimali kkaċċjati bħala parti mill-eżami tal-awtopsja.
               Għandu jinġabar kampjun minn kull karkassa, u l-kampjun għandu jkun eżaminat skont l-Annessi I u III f'laboratorju magħżul mill-awtorità kompetenti.
               3.   Waqt l-istennija għar-riżultati tal-eżami tat-Trichinella u sakemm hija ggarantita t-traċċabilità sħiħa mill-operatur tan-negozju tal-ikel, il-karkassi ta' majjali u żwiemel domestiċi jistgħu jitqattgħu f'massimu ta' sitt partijiet f'biċċerija jew f'impjant tat-tqattigħ fl-istess bini.
               B'deroga mill-ewwel subparagrafu u wara l-approvazzjoni mill-awtorità kompetenti, dawn il-karkassi jistgħu jinqatgħu f'impjant tal-qtugħ mgħaqqad ma' jew separat mill-biċċerija, sakemm:
               
                           (a)
                        
                        
                           il-proċedura tkun taħt is-superviżjoni tal-awtorità kompetenti;
                        
                     
                           (b)
                        
                        
                           karkassa jew il-partijiet tagħha ma jkollhomx aktar minn impjant wieħed tal-qtugħ bħala destinazzjoni;
                        
                     
                           (c)
                        
                        
                           l-impjant tat-tqattigħ qiegħed fit-territorju tal-Istat Membru; kif ukoll
                        
                     
                           (d)
                        
                        
                           f'każ ta' riżultat pożittiv il-partijiet kollha jkunu ddikjarati mhux tajbin għall-konsum uman.”
                        
                     
         
               (2)
            
            
               L-Artikolu 13 jinbidel b'dan li ġej:
               “Artikolu 13
               Rekwiżiti tas-saħħa għall-importazzjoni
               1.   Laħam li fih muskoli mtarrża ta' speċijiet ta' annimali li jistgħu jġorru t-Trichinella, jista' jiġi importat biss fl-Unjoni jekk qabel l-esportazzjoni jkun twettaq l-eżami għat-Trichinella skont kundizzjonijiet ekwivalenti għal dawk tal-Artikolu 2 jew 3 fil-pajjiż terz fejn l-annimali jkunu nqatlu.
               2.   Pajjiż terz jista' japplika d-derogi previsti fl-Artikolu 3(2) u (3) biss jekk ikun informa lill-Kummissjoni dwar l-applikazzjoni ta' dawn id-derogi u jekk ikun ġie elenkat għal dak l-iskop:
               
                           (i)
                        
                        
                           fil-Parti 1 tal-Anness I tar-Regolament (UE) Nru 206/2010 għall-importazzjonijiet ta' majjali domestiċi ħajjin; jew
                        
                     
                           (ii)
                        
                        
                           fil-Parti 1 tal-Anness II tar-Regolament (UE) Nru 206/2010 għall-importazzjonijiet ta' laħam frisk ta' majjal domestiku;
                        
                     
                           (iii)
                        
                        
                           fil-Parti 2 tal-Anness II tad-Deċiżjoni 2007/777/KE għall-importazzjoni ta' prodotti tal-laħam prodotti esklussivament minn laħam jew prodotti tal-laħam ta' majjal domestiku.”
                        
                     
         
               (3)
            
            
               L-Artikolu 15 jinbidel b'dan li ġej:
               “Artikolu 15
               Dokumenti
               1.   Fil-mudell taċ-ċertifikat ta' saħħa għall-kummerċ intra-Unjoni tal-majjali domestiċi ħajjin kif stipulat fil-Mudell 2 fl-Anness F tad-Direttiva 64/432/KEE, il-veterinarju uffiċjali għandu jinkludi l-informazzjoni dwar ir-rikonoxximent uffiċjali li l-azjenda tal-oriġini tapplika kundizzjonijiet ikkontrollati ta' sistemazzjoni kif previst fl- Artikolu 8 ta' dan ir-Regolament.
               2.   Fil-mudell taċ-ċertifikat tas-saħħa għal importazzjonijiet fl-Unjoni ta' majjali domestiċi stabbiliti fil-mudelli POR-X, POR-Y fil-Parti 2 tal-Anness I tar-Regolament (UE) Nru 206/2010, il-veterinarju uffiċjali għandu jinkludi l-informazzjoni dwar r-rikonoxximent uffiċjali mill-awtorità kompetenti ta' pajjiż terz li l-azjenda tal-oriġini tapplika kundizzjonijiet ikkontrollati ta' sistemazzjoni ekwivalenti għal dawk stipulati fl-Anness IV għal dan ir-Regolament.
               3.   Fiċ-ċertifikat veterinarju skont il-mudelli ‘POR’ stipulati fil-Parti 2 tal-Anness II tar- Regolament (UE) Nru 206/2010 li jakkumpanjaw kunsinni ta' laħam intiżi għall-importazzjoni fl-Unjoni minn pajjiżi terzi, il-veterinarju uffiċjali għandu jinkludi attestazzjoni tas-saħħa pubblika tal-eżami għat-Trichinella mwettqa skont l-Artikolu 13 ta' dan ir-Regolament fil-pajjiż terz tal-oriġini tal-laħam.
               4.   Fiċ-ċertifikat tas-saħħa pubblika u tal-annimali, il-mudell tiegħu huwa stabbilit fl-Anness II għad-Deċiżjoni 2000/572/KE, li jakkumpanja kunsinni ta' preparazzjonijiet tal-laħam intiżi għall-importazzjoni fl-Unjoni minn pajjiżi terzi, il-veterinarju uffiċjali għandu jinkludi attestazzjoni tas-saħħa pubblika tal-eżami għat-Trichinella mwettqa skont l-Artikolu 13 ta' dan ir-Regolament fil-pajjiż terz tal-oriġini tal-laħam.
               5.   Fiċ-ċertifikat tas-saħħa pubblika u tal-annimali, il-mudell tiegħu huwa stabbilit fl-Anness III għad-Deċiżjoni 2007/777/KE, li jakkumpanja kunsinni ta' ċerti prodotti tal-laħam, ħawsli, bżieżaq tal-awrina u msaren ittrattati intiżi għall-importazzjoni fl-Unjoni minn pajjiżi terzi, il-veterinarju uffiċjali għandu jinkludi attestazzjoni tas-saħħa pubblika tal-eżami għat-Trichinella mwettqa skont l-Artikolu 13 ta' dan ir-Regolament fil-pajjiż terz tal-oriġini tal-laħam.”
            
         
               (4)
            
            
               Fil-punt 3 tal-Kapitolu I tal-Anness I, il-paragrafu IV jinbidel b'dan li ġej:
               
                           “IV.
                        
                        
                           Proċedura ta' tindif u dekontaminazzjoni wara riżultat pożittiv jew dubjuż
                           Meta l-eżami ta' kampjun individwali jew kollettiv jipproduċi riżultat pożittiv jew dubjuż, il-materjal kollu f'kuntatt mal-laħam (il-bieqja u x-xafra tal-blender, it-tazza biż-żennuna, il-virga li tħawwad, is-sensur tat-temperatura, il-lenbut koniku tal-filtrazzjoni, il-passatur u l-forċipi) jeħtieġ li jkun dekontaminat sew billi jinħasel fil-misħun (65 sa 90 °C). Huwa rakkomandat li kull biċċa tiġi mlaħalħa sew biex jitneħħa d-deterġent jekk ikun intuża xi deterġent waqt il-ħasil.”
                        
                     
         
               (5)
            
            
               Fil-punt 3 tal-Parti D tal-Kapitolu II tal-Anness I, il-paragrafu IV jinbidel b'dan li ġej:
               
                           “IV.
                        
                        
                           Proċedura ta' tindif u dekontaminazzjoni wara riżultat pożittiv jew dubjuż.
                           Meta l-eżami ta' kampjun individwali jew kollettiv jipproduċi riżultat pożittiv jew dubjuż tal-agglutinazzjoni tal-latex, il-materjal kollu f'kuntatt mal-laħam (il-bieqja u x-xafra tal-blender, il-lida, it-tazza biż-żennuna, il-virga li tħawwad, is-senser tat-temperatura, il-lenbut koniku tal-filtrazzjoni, il-passatur u l-forċipi) jeħtieġ li jkun dekontaminat sew billi jitqiegħed għal ftit sekondi fil-misħun (65 sa 90 °C). Ir-residwi tal-laħam jew larva mhux attivata li jistgħu jkunu baqgħu fuq il-wiċċ tagħhom jistgħu jitneħħew bi sponża nadifa u ilma tal-vit. Jekk meħtieġ, wieħed jista' jżid ftit qtar ta' deterġent biex jitneħħew iż-żjut minn fuq it-tagħmir. Wara, huwa rakkomandat li kull biċċa tiġi mlaħalħa sew biex jitneħħew it-traċċi kollha tad-deterġent.”
                        
                     
         
               (6)
            
            
               Fil-Kapitolu II tal-Anness I, tinżied il-Parti E kif ġej:
               “E.   Test tad-diġestjoni artifiċjali għal detezzjoni in vitro tal-larvae tat-Trinchella spp fil-kampjuni tal-laħam, PrioCHECK® Trichinella AAD Kit.
               
               
                  Dan il-metodu huwa kkunsidrat bħala ekwivalenti biss għall-ittestjar tal-laħam ta' majjali domestiċi.
               
               Il-PrioCHECK® Trichinella AAD Kit għandu jintuża skont il-manwal tal-istruzzjonijiet tal-kitt bl-użu ta' lenbuti separatorji (Lenz NS 29/32) u provetta tal-ħġieġ ta' 80 ml.”
            
         
               (7)
            
            
               Fil-Parti A tal-Kapitolu I tal-Anness IV, il-punti minn (g) sa (j) jinbidlu b'dan li ġej:
               
                           “(g)
                        
                        
                           l-operatur għandu jiżgura li l-majjali jkunu identifikati sabiex kull annimal ikun jista' jiġi rintraċċat lura sal-azjenda;
                        
                     
                           (h)
                        
                        
                           l-operatur għandu jiżgura li l-majjali domestiċi jiddaħħlu fl-azjenda biss jekk dawn ikunu joriġinaw u ġejjin minn azjendi uffiċjalment rikonoxxuti li qegħdin japplikaw kundizzjonijiet ikkontrollati ta' sistemazzjoni;
                        
                     
                           (i)
                        
                        
                           l-ebda majjal domestiku ma għandu aċċess għal faċilitajiet esterni sakemm l-operatur ma jkunx jista' juri permezz ta' analiżi tar-riskju għas-sodisfazzjon tal-awtorità kompetenti li l-perjodu ta' żmien, il-faċilitajiet u ċ-ċirkostanzi tal-faċilitajiet esterni mhumiex ta' periklu li jintroduċu t-Trichinella fl-azjenda;
                        
                     
                           (j)
                        
                        
                           l-ebda majjal għat-tgħammir u l-produzzjoni, kif definit fl- Artikolu 2(2)(c) tad-Direttiva 64/432/KEE, ma nħatt wara li ħalla l-azjenda tal-oriġini f'ċentru tal-ġbir kif definit fl- Artikolu 2(2)(o) tad-Direttiva 64/432/KEE, sakemm iċ-ċentru tal-ġbir ikun jissodisfa r-rekwiżiti tal-punti minn (a) sa (i) ta' din il-Parti u l-majjali domestiċi kollha jkunu miġbura flimkien fiċ-ċentru tal-ġbir għal kunsinni li joriġinaw jew ikunu ġejjin minn azjendi rikonoxxuti uffiċjalment li japplikaw kundizzjonijiet ikkontrollati ta' sistemazzjoni jew minn kompartimenti rikonoxxuti uffiċjalment.”
                        
                     
         Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-21 ta' Ottubru 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 139, 30.4.2004, p. 206.
   
      (2)  Ir-Regolament (KE) Nru 2075/2005 tal-Kummissjoni tal-5 ta' Diċembru 2005 li jistabbilixxi regoli speċifiċi dwar kontrolli uffiċjali għat-Trichinella fil-laħam (ĠU L 338, 22.12.2005, p. 60).
   
      (3)  Ir-Regolament tal-Kummissjoni (UE) Nru 216/2014 tas-7 ta' Marzu 2014 li jemenda r-Regolament tal-Kummissjoni (KE) Nru 2075/2005 li jistabbilixxi regoli speċifiċi dwar kontrolli uffiċjali għat-Trichinella fil-laħam (ĠU L 69, 8.3.2014, p. 85).
   
      (4)  Id-Direttiva tal-Kunsill 64/432/KEE tas-26 ta' Ġunju 1964 dwar il-problemi tas-saħħa tal-annimali li jaffetwaw il-kummerċ ta' annimali bovini u suwini ġewwa l-Komunità (ĠU 121, 29.7.1964, p. 1977).
   
      (5)  Ir-Regolament tal-Kummissjoni (UE) Nru 206/2010 tat-12 ta' Marzu 2010 li jistabbilixxi listi ta' pajjiżi terzi, territorji jew partijiet minnhom awtorizzati għall-introduzzjoni fl-Unjoni Ewropea ta' annimali partikulari u laħam frisk u r-rekwiżiti relatati maċ-ċertifikazzjoni veterinarja (ĠU L 73, 20.3.2010, p. 1).
   
      (6)  Id-Deċiżjoni tal-Kummissjoni 2000/572/KE tat-8 ta' Settembru 2000 li tfassal kundizzjonijiet dwar annimali u saħħa pubblika u ċertifikazzjoni veterinarja għall-importazzjoni ta' kapuljat u preparazzjonijiet ta' laħam minn pajjiżi terzi (ĠU L 240, 23.9.2000, p. 19).
   
      (7)  Id-Deċiżjoni tal-Kummissjoni 2007/777/KE tad-29 ta' Novembru 2007 li tistipula l-kundizzjonijiet tas-saħħa tal-annimali u tas-saħħa pubblika kif ukoll il-mudelli taċ-ċertifikati għall-importazzjonijiet ta' ċerti prodotti tal-laħam u tal-istonku, il-bżieżaq tal-awrina u l-imsaren ittrattati għall-konsum mill-bniedem minn pajjiżi terzi u li tirrevoka d-Deċiżjoni 2005/432/KE (ĠU L 312, 30.11.2007, p. 49).